永叔內翰遺李太博家新生鴨脚
作者：梅堯臣
朝代：宋

paragraphs: 北人見鴨脚，南人見胡桃。
識內不識外，疑若橡栗韜。
鴨脚類綠李，其名因葉高。
吾鄉宣城郡，每以此爲勞。
種樹三十年，結子防山猱。
剝核手無膚，持置宮省曹。
今喜生都下，薦酒壓葡萄。
初聞帝苑夸，又復主第襃。
纍纍誰採掇，玉椀上金鼇。
金鼇文章宗，分贈我已叨。
豈無異鄉感，感此微物遭。
一世走塵土，鬢顛得霜毛。